अनुको संन्यास
महिला राष्ट्रिय टिमकी पूर्वकप्तान अनु लामाले अखिल नेपाल फुटबल संघ -एन्फा) को 'विशेष योगदान अवार्ड थाप्दै आइतबार अन्तर्राष्ट्रिय फुटबलबाट संन्यास घोषणा गरेकी छन् । उनी नेपालकी सर्वाधिक ३५ गोलकर्ता हुन् ।
काठमाडौँ — महिला राष्ट्रिय टिमकी पूर्वकप्तान अनु लामाले अखिल नेपाल फुटबल संघ -एन्फा) को 'विशेष योगदान अवार्ड थाप्दै आइतबार अन्तर्राष्ट्रिय फुटबलबाट संन्यास घोषणा गरेकी छन् । उनी नेपालकी सर्वाधिक ३५ गोलकर्ता हुन् ।चैतमा विराटनगरमा भएको पाँचौं साफ महिला च्याम्पियनसिपको अन्तिम छनोटमा टिममा पर्न असफल रहेकी उनले १५ लाख रुपैयाँको अवार्ड हात पारेपछि भनिन्, 'हुन त यतिले खासै केही हुँदैन तर धेरथोर सहयोग भने पुग्छ ।' सन् २०१४ मा पाकिस्तानमा भएको तेस्रो साफमा नेपालको कप्तानी गरेकी ३२ वर्षीया उनी पाँचौं संस्करणको टिममा छनोट नभएपछि रुष्ट छिन् । उनको अनुपस्थितिमा पनि नेपाली टिम फाइनल पुगेको थियो, जहाँ फेरि भारतको सिकार बन्यो ।एन्फा दिवसको अवसरमा दिइएको अवार्ड वितरण समारोहलगत्तै फोटो सेसन सकिएपछि अनुले संन्यास घोषणा गरेकी हुन् । 'पहिला नै घोषणा गर्छु भनेर गएकी थिएँ, तर स्टेजमा बोल्दा बिर्सेछु,' नेपाल एपीएफ क्लबकी फरवार्डले भनिन्, 'क्लब फुटबल भने केही वर्षसम्म खेल्नेछु ।' ढाकामा भएको ११ औं दक्षिण एसियाली खेलकुदमा २०१० मा आयोजक बंगलादेशविरुद्ध भएको पहिलो खेलमार्फत उनले सिनियर टिमबाट अन्तर्राष्ट्रिय फुटबलमा डेब्यु गरेकी थिइन् । त्यो प्रतियोगितामार्फत नेपाली राष्ट्रिय महिला टिम ११ वर्षपछि अन्तर्राष्ट्रिय फुटबलमा फर्किएको थियो । त्यससँगै तीन वर्ष दक्षिण एसियाली महिला फुटबलमा अनु र कप्तान जमुना गुरुङको जोडी खुबै चम्किएको थियो ।पन्ध्र खेलमा २५ गोल गरेकी जमुना घुँडाको शल्यक्रिया गरेपछि मैदानबाट बाहिरै रहिन् । त्यसपछि उनलाई उछिन्दै अनु सर्वाधिक गोलकर्ता बनेकी हुन् । उनलाई सावित्रा भण्डारी -३० खेलमा २८ गोल) ले पछ्याइरहेकी छन् । २८ क्याप जितेकी अनुको नाममा सर्वाधिक चार ह्याटि्रकको कीर्तिमान पनि रहेको छ । उनी साग २०१० र २०१६ को रजतपदक, साफ च्याम्पियनसिप २०१०, २०१२ र २०१४ मा उपविजेता भएको नेपाली टिमकी महत्त्वपूर्ण खेलाडी हुन् । उनी १२ औं साग र तेस्रो साफमा कप्तान थिइन् ।घुँडाको शल्यक्रिया गरेपछि उनी चौथो साफ २०१६ को टिममा उपलब्ध भइनन् । नोभेम्बर, २०१८ मा भएको ओलम्पिक छनोटको पहिलो चरणमा टिममा परिनन् । फेब्रुअरी, २०१९ मा भारतको भुवनेश्वरमा भएको हिरो वुमेन्स गोल्डकप नै उनको राष्ट्रिय टिमसँगको अन्तिम प्रतियोगिता बन्यो । त्यहाँ उनलाई प्रशिक्षक हरि खड्काले समूह चरणको पहिलो खेलमा म्यान्मारविरुद्ध ३-० ले हारेको खेलको अन्त्यतिर सब्स्िटच्युटका रूपमा खेल्ने अवसर दिएका थिए ।